Сыд фэдэ ч1ып1э къин имыфагъэхэми адыгэхэр дэхагъэм фэщагъэу къэнагъэх. Лъэпкъ шэныр зыгъэпсырэмэ ащыщ дэхагъэм фэщэгъэныр. Тхак1ом бгъу пстэухэмк1и къыхегъэщы лъэпкъ шэным изы1ахьэу - дэхэ зэхаш1эр. Ащ изы1ахьэу орэдыр ц1ыфым к1ыгъу зэпыт. Адыгэм игук1аий, игухэк1и орэдык1э къыре1отык1ы. Ижърэ орэдыжъхэм гур къызэраш1ырэр авторым дэгъоу къегъэлъагъо: «Пщынэ еоныр зэриублэу, Суанд зэу зихъожьыгъэ фэдэу къыщэхъу. Ыни, ыпси пщынэ макъэм фэщэигъэ фэд: пщынэм зытырищэягъ, щыси зыдэщыси, зыхэти щыгъупшэжьыгъэу, орэдым гуш1огъошхор ыгу къыщи1этыгъ, ынэгу гуш1о нэфынэ шъабэм къызэлъегъэнэфы» /11, 106/.